ທ່ານນາຍົກລັດຖະມົນຕີ ຫງວຽນເຕີນຢຸງ ເຂົ້າຮ່ວມພິທີ ໄຂກອງປະຊຸມ ຂັ້ນສູງ ASEAN ຄັ້ງທີ 26
ການນຳບັນດາປະເທດ ອາຊຽນ ເຂົ້າຮ່ວມພິທີໄຂກອງປະຊຸມຂັ້ນສູງ
ASEAN ຄັ້ງທີ 26
(ພາບ: VGP/Nhật Bắc)
ທ່ານນາຍົກລັດຖະມົນຕີຫງວຽນເຕີນຢຸງເຂົ້າຮ່ວມພິທີໄຂກອງປະຊຸມຂັ້ນສູງ ASEAN ຄັ້ງທີ 26, ດ້ວຍຫົວຂໍ້ “ປະຊາຊົນຂອງພວກເຮົາ, ປະຊາຄົມຂອງພວກເຮົາ, ວິໄສທັດຂອງພວກເຮົາ”. ຕອນເຊົ້າວັນທີ 27/4, ກອງປະຊຸມຂັ້ນສູງ ASEAN ຄັ້ງທີ 26 ໄດ້ໄຂຂຶ້ນຢ່າງເປັນທາງການ ຢູ່ນະຄອນຫຼວງ Kuala Lumpur, ປະເທດ ມາເລເຊຍ. ທ່ານນາຍົກລັດຖະມົນຕີ ຫງວຽນເຕີນຢຸງ ນຳໜ້າຄະນະຜູ້ແທນຂັ້ນສູງ ຫວຽດນາມ ເຂົ້າຮ່ວມກອງປະຊຸມ. ທີ່ກອງປະຊຸມຄັ້ງນີ້, ການນຳຂອງ 10 ປະເທດ ສະມາຊິກ ອາຊຽນ ໄດ້ສຸມໃສ່ປຶກສາຫາລືທິດທາງ ແລະ ມາດຕະການສືບຕໍ່ຊຸກຍູ້ສ້າງຕັ້ງປະຊາຄົມ ASEAN 2015; ສ້າງວິໄສທັດປະຊາຄົມ ASEAN ຫຼັງປີ 2015; ປັບປຸງກົງຈັກກ່ຽວກັບລະບຽບການເຮັດວຽກ; ການພົວພັນທາງການທູດຂອງ ສະຫະສະມາຄົມ; ບົດບາດໃຈກາງຂອງ ASEAN; ບັນດາສິ່ງທ້າທາຍສຳລັບ ASEAN ແລະ ການແກ້ໄຂ ແລະ ແລກປ່ຽນສະພາບການໃນພາກພື້ນ ແລະ ສາກົນ.
ກ່າວຄຳເຫັນຢູ່ກອງປະຊຸມ, ທ່ານນາຍົກລັດຖະມົນຕີ ປະເທດເຈົ້າພາບ Najib Tun Abdul Razak ເນັ້ນໜັກວ່າ: ປີ 2015 ແມ່ນຂີດໝາຍສຳຄັນໃນປະຫວັດສາດຂອງ ASEAN. ວິໄສທັດຂອງການສ້າງຕັ້ງປະຊາຄົມດຽວຈະໄດ້ປະກົດຜົນເປັນຈິງໃນທ້າຍເດືອນ 12 ປີນີ້ ແລະ ນັ້ນກໍ່ແມ່ນໜ້າທີ່ລວມຂອງ ASEAN ໃນປີນີ້ ເພື່ອກໍ່ສ້າງ ເອກະສານສະບັບ 1 ໃຫ້ແຜນການສ້າງຕັ້ງປະຊາຄົມ ASEAN. ສິ່ງນີ້ຈະສ້າງພື້ນຖານໃຫ້ ASEAN ສືບຕໍ່ເພີ່ມທະວີຄວາມສາມັກຄີ ແລະ ເຮັດໃຫ້ການເຊື່ອມໂຍງຂອງ ASEAN ໃນ 10 ປີຈະມາເຖິງ, ຮອດປີ 2025 ຢ່າງເລິກເຊີ່ງກວ່າອີກ. ນີ້ແມ່ນ 2 ແຜນນະໂຍບາຍສຳຄັນໃຫ້ແກ່ການສ້າງຕັ້ງ ASEAN ເຂັ້ມແຂງ, ຮອບດ້ານ ແລະ ມຸ່ງໄປເຖິງອານາຄົດເພື່ອປະຊາຊົນ.
ຕໍ່ໜ້າບັນດາສະພາບການມໍ່ໆມານີ້ ໄດ້ເພີ່ມຄວາມວິຕົກວັງວົນກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ Najib Tun Abdul Razak ເນັ້ນໜັກວ່າ: ASEAN ຕ້ອງເປັນເຈົ້າການແກ້ໄຂບັນດາສະພາບການດັ່ງກ່າວ, ແຕ່ຕ້ອງປະຕິບັດຕາມວິທີການສ້າງສັນ ແລະ ຕັ້ງໜ້າ. ເຄົາລົບກົດໝາຍສາກົນ, ໃນນັ້ນມີສົນທິສັນຍາຂອງສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS) ຢ່າງເຂັ້ມງວດ, ເປັນພື້ນຖານຂອງບັນດາຂໍ້ກຳນົດກ່ຽວກັບການຮ່ວມມື ແລະ ເຄື່ອນໄຫວຢູ່ທະເລຕາເວັນອອກ. ດ້ວຍບົດບາດເປັນປະທານ ASEAN, ມາເລເຊຍ ຫວັງວ່າ ຈະບັນລຸໄດ້ຄວາມກ້າວໜ້າໃນຄວາມມານະພະຍາຍາມກ້າວໄປເຖິງໝາກຜົນຂອງປະມວນຂໍ້ກຳນົດກ່ຽວກັບການປະພຶດຂອງຝ່າຍຕ່າງໆຢູ່ທະເລຕາເວັນອອກ (COC)
ຕອນເຊົ້າວັນດຽວກັນ, ທ່ານນາຍົກລັດຖະມົນຕີ ຫງວຽນເຕີນຢຸງ ພ້ອມກັບບັນດາການນຳ ASEAN ເຂົ້າຮ່ວມວາລະກອງປະຊຸມກັບສະພາລັດຖະສະພາລະຫວ່າງຊາດ ASEAN ແລະ ສະພາປຶກສາດຳເນີນທຸລະກິດ ASEAN. ໃນຕອນບ່າຍ, ທ່ານນາຍົກລັດຖະມົນຕີ ຫງວຽນເຕີນຢຸງ ພ້ອມກັບບັນດາການນຳ ASEAN ໄດ້ເດີນທາງອອກຈາກນະຄອນຫຼວງ Kuala Lumpur ໄປຍັງນະຄອນ Langkawi ເຂົ້າຮ່ວມວາລະປະຊຸມວົງແຄບໃນຂອບເຂດກອງປະຊຸມຂັ້ນສູງ ຄັ້ງນີ້ ແລະ ພິທີອັດກອງປະຊຸມຂັ້ນສູງ ASEAN ຄັ້ງທີ 26
(ແຫຼ່ງຄັດຈາກ VOV)